Logistiek 16 Vervolg - Suidlanders
Logistiek 16 Vervolg
Stoor En Beheer: Brandstof – Deel 2
Een van die vroegste beheerfunksies wat uitgevoer moet word is tussen vlugtelinge en hul voertuie so spoedig as moontlik na ‘n onttrekkingsituasie plaasgevind het. Persone wat in hierdie vlugtelingsituasie deelneem se voertuie sal op verskillende vlakke wees met betrekking tot brandstof. Wanneer die totale konvooi vlugtelinge verder beweeg sal sekere van hulle voertuie vroeër en ander later leeg raak. Dit gaan teweegbring dat net ‘n sekere persentasie voertuie die finale vlugtelinggebied sal kan bereik.
Daar moet reeds vroeg berekeninge gedoen word aangaande die brandstofvlakke in voertuie, asook die afstand wat daar beweeg gaan word. Indien dit nodig is om soveel as moontlik voertuie met insittendes tot by ‘n veilige gebied te kan neem, is dit raadsaam om brandstof eweredig te verdeel tussen voertuie om dit te kan regkry. Indien dit eerder vereis word dat minder voertuie weens ‘n langer reisafstand ‘n veilige gebied moet kan bereik, is dit eerder raadsaam om voertuie met lae brandstofverbruik voller te hou en vroeër eerder as later sekere voertuie agter te laat.
Alhoewel dit ‘n moeilike besluit is moet daar in gedagte gehou word dat sekere voertuie weens lae brandstofvlakke alreeds nie die eindbestemming sal kan bereik nie. Voertuie sal dus gedwonge in elk geval agtergelaat moet word. Deur dit vroeër te doen kan die ander voertuie verder beweeg.
Tweedens kan daar ook oorweeg word om voertuie op sleeptou te neem. Groot sterk voertuie soos 4×4 voertuie kan kleiner karretjies sleep. Die verhoogde brandstofverbruik sal steeds minder wees as beide voertuie saam. Hou ook in gedagte dat brandstof bespaar kan word deur die volgende te doen:
Bestuur teen laer spoed.
Bestuur in die hoogste moontlike rat.
Hou enjin rotasiespoed per minuut so laag as moontlik.
Trap die brandstof pedaal so min as moontlik diep in.
Hou die lugversorging af.
Hou vensters toe.
Hou bande hard gepomp.
Laai ‘n vrag in u voertuig eerder as met ‘n sleeptuig.
Voorkom ander lugweerstand soos bagasie op die dak.
Gebruik so vroeg as moontlik die wa-eenhede metode om groter getalle vlugtelinge mee te vervoer eerder as gewone voertuie.
Onthou dat beweegspoed ‘n groot invloed op brandstofverbruik het, moet dus nie onnodig groot getalle vinnig wil skuif indien dit onnodig is nie.
Kommunikeer gereeld met HK om toekomstige brandstofvereistes te bepaal.
Vir beweging van sleutelpersoneel of enkel persone, gebruik motorfietse, fietse, of diere vervoer eerder as ‘n swaer motorvoertuig.
Implementeer vinnig kommunikasiemiddele om onnodige reistogte uit te skakel.
Plaas opvangsgebiede, prosesseringspunte, VBS’e, ens. waar moontlik binne stapafstand van mekaar om brandstof te bespaar.
Wanneer brandstofvoorrade ingevorder word moet die ligging daarvan vertroulik hanteer word om te voorkom dat weerstand en/of protes voorkom onder lede om dit te bekom.
Maak dit duidelik dat kragopwekkers, pompe, masjienerie, ens. wat brandstof gebruik binnekort sonder brandstof gaan wees. Hierdie aanpassing kan vroeër eerder as later gedoen word.
Voorkom om brandstof te spandeer op dienste/fasiliteite, ens. soos bv. besproeiing indien dit in elke geval nie volhoubaar is nie en ‘n oes byvoorbeeld in elk geval verloor gaan word.
Moenie huiwer om baie manskappe af te deel aan beplanning, evaluering en implementering van strategieë rondom brandstofbesparing nie.
Deur Bestuur| 2018-10-27T18:19:26+00:00	27 Oktober, 2018|Kategorieë: Ander, Hoekom Suidlanders, Opleiding, Voorbereiding|